એક વાર પૂજારીએ માળા સાથે ચોંટેલો વાળ જોયો. તેણે માળા ‘ઉચ્છિષ્ટ’ ગણીને પાછી મોકલી. પિતાએ ગોદાને આ રીતે પહેરેલી માળા ભગવાનને મોકલવા માટે ઠપકો આપ્યો. તેમણે જાતે જ બીજી માળા ગુંથી એ મંદિરે ગયા. અડધી રાત્રે શ્રીરંગમના શેષશાયી ભગવાન રંગનાથે વિષ્ણુચિત્તને સ્વપ્નમાં આવી કહ્યું ‘હું ગોદાના પ્રેમને વશ છું. એણે પહેરેલી માળા મને બહુ પ્રિય છે. ગોદાના પહેરવાથી માળા અપવિત્ર થતી નથી. ઉલટુ પવિત્ર થાય છે. હવે ગોદાએ પહેરેલી માળા લઈને જ મંદિરમાં આવજે. પછી તો વિષ્ણુચિત્ત જાતે જ ભગવાનને પહેરવાની માળા ગોદાને પહેરાવતા અને પછી જ એને મંદિરમાં લઈ જતા. વિષ્ણુચિત્તે હવે એનું નામ ‘આંડાલ’ પાડ્યું. પછી તો લોકજીભે પણ આજ નામ પડી ગયું. આંડાલનો અર્થ થાય છે: ‘જે પોતાના પ્રેમથી અન્યને વશ કરે.’ આંડાલે એના પ્રેમથી શ્યામને પરવશ કરી મુક્યા. આંડાલે તો ભગવાન રંગનાથને પતિ તરીકે પસંદ કરી લીધા. માગસર માસમાં આંડાલે કાત્યાયની વ્રત કર્યું. જેથી દેવી મનગમતો વર આપે.